**Indokolás**

1. §-hoz

A Kormány az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére a 478/2020. (XI. 3.) Korm. rendelettel veszélyhelyzetet hirdetett ki. A veszélyhelyzet idején alkalmazandó védelmi intézkedések második üteméről szóló 484/2020. (XI. 10.) Korm. rendelet (a továbbiakban: Korm. rendelet) 27. § a) pontjában felhatalmazást kapott a települési önkormányzat polgármestere, mint a helyi önkormányzat képviselő-testülete hatáskörének a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján gyakorlója, hogy önkormányzati rendeletben határozza meg a 10 000 főnél nagyobb lakónépességű település belterületén azon közterületeket, illetve nyilvános helyeket, ahol a Korm. rendeletben meghatározott módon kötelező maszkot viselni. A koronvírus-világjárvány második hullámára tekintettel az eddig meghozott kormányzati intézkedések kiegészítéseként megalkotásra és kihirdetésre került Zalaegerszeg Megyei Jogú Város Polgármesterének 32/2020. (XI.11.) önkormányzati rendelete a kötelező maszkviselés helyi szabályairól, mely önkormányzati rendelet 2020. november 12-én lépett hatályba. Ezt követően érkezett a Belügyminisztérium és a Miniszterelnökség közös körlevele, mely szerint úgy kell tekinteni, hogy az önkormányzati rendelet megalkotója veszélyhelyzetben is a közgyűlés, ezért a döntés megalkotójaként a közgyűlést kell megjelölni. Az önkormányzati rendelet szövegében kisebb pontosításra kerül sor annak érdekében, hogy egyértelműen értelmezhető legyen azon közterületek, illetve nyilvános helyek köre, ahol kötelező a maszkviselés a városban.

2. §-hoz

Hatályba léptető és alkalmazásra vonatkozó rendelkezést tartalmaz, valmint a kötelező maszkviselés helyi szabályairól szóló önkormányzati rendelet újraalkotására tekintettel a korábbi rendelet hatályon kívül helyezéséről rendelkezik. A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 20. § (3)-(4) bekezdése, valamint 21. § (2) bekezdése alapján jelen indokolást a rendelet kihirdetését követően a Nemzeti Jogszabálytárban közzé kell tenni.